**DȎVODOVÁ SPRÁVA**

**Všeobecná časť**

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 280/2003 Z. z. o zdravotných problémoch, ktoré ovplyvňujú výmenu s hovädzím dobytkom a ošípanými v znení neskorších predpisov (ďalej len „návrh nariadenia vlády“) predkladá Ministerstvo pôdohospodárstva a rozvoja vidieka Slovenskej republiky z dôvodu vydania Smernice Európskeho parlamentu a Rady 2014/64/EÚ z 15. mája 2014, ktorou sa mení smernica Rady 64/432/EHS, pokiaľ ide o počítačové databázy, ktoré sú súčasťou sietí dohľadu v členských štátoch (ďalej len „smernica 2014/64/EÚ“) uverejnenej v Úradnom vestníku EÚ L 189 dňa 27. júna 2014. Vzhľadom na to, že Smernica Rady 64/432/EHS z 26. júna 1964 o zdravotných problémoch majúcich vplyv na obchod s hovädzím dobytkom a ošípanými vo vnútri spoločenstva v platnom znení bola prevzatá do vnútroštátneho právneho poriadku prostredníctvom nariadenia vlády SR č. 280/2003 Z. z. o zdravotných problémoch, ktoré ovplyvňujú výmenu s hovädzím dobytkom a ošípanými v znení neskorších predpisov (ďalej len „novelizované nariadenie“), je potrebné prevziať smernicu 2014/64/EÚ novelou uvedeného nariadenia. Úloha je uvedená v Pláne legislatívnych úloh vlády SR na rok 2015 na mesiac november 2015.

Predloženým návrhom nariadenia vlády sa menia a dopĺňajú informácie o zvieratách, ktoré musí obsahovať počítačová databáza v rámci zavedeného systému siete dohľadu. Ide najmä o spresnenie informácií, ktoré sa zaznamenávajú v databáze v súčasnosti, ako aj o ich doplnenie potrebné vzhľadom na zavedenie elektronickej identifikácie hovädzieho dobytka ako úradného spôsobu identifikácie v Únii od 18. júla 2019. Keďže predmetné úpravy   
v databáze sa podľa smernice 2014/64/EÚ majú uplatňovať tiež od uvedeného dátumu, návrhom nariadenia vlády sa do novelizovaného nariadenia dopĺňa príslušné prechodné ustanovenie. Zodpovedajúco sa mení aj transpozičná príloha novelizovaného nariadenia.

Návrh nariadenia vlády je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právne záväznými aktmi EÚ.

Návrh nariadenia vlády nebude mať vplyv na rozpočet verejnej správy, nebude mať vplyv na podnikateľské prostredie, životné prostredie a informatizáciu spoločnosti a ani sociálne vplyvy.

Ministerstvo financií Slovenskej republiky vzalo na vedomie, že návrh nebude mať vplyv na rozpočet verejnej správy ani na informatizáciu spoločnosti.

**DOLOŽKA ZĽUČITEĽNOSTI**

**s právom Európskej únie**

**1. Predkladateľ právneho predpisu**: Ministerstvo pôdohospodárstva a rozvoja vidieka Slovenskej republiky

**2. Názov návrhu právneho predpisu**: Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 280/2003 Z. z. o zdravotných problémoch, ktoré ovplyvňujú výmenu s hovädzím dobytkom a ošípanými v znení neskorších predpisov

**3. Problematika návrhu právneho predpisu:**

a) je upravená v práve Európskej únie

*- primárnom*

Článok 38-44, 114-118 a 168 Zmluvy o fungovaní Európskej únie

* *sekundárnom (prijatom po nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii –   
  po 30. novembri 2009)*

1. legislatívne akty

- Smernica Európskeho parlamentu a Rady 2014/64/EÚ z 15. mája 2014, ktorou sa mení smernica Rady 64/432/EHS, pokiaľ ide o počítačové databázy, ktoré sú súčasťou sietí dohľadu v členských štátoch (Ú. v. EÚ L 189, 27. 6. 2014).

2. nelegislatívne akty

* *sekundárnom (prijatom pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskom spoločenstve a Zmluva o Európskej únii –   
  do 30. novembra 2009)*

- Smernica Rady 64/432/EHS z 26. júna 1964 o zdravotných problémoch majúcich vplyv na obchod s hovädzím dobytkom a ošípanými vo vnútri spoločenstva v platnom znení (Ú. v. EÚ, kap. 03/zv. 1).

- Nariadenie Európskeho parlamentu a Rady (ES) č. 1760/2000 zo 17.júla 2000, ktorým sa zriaďuje systém identifikácie a registrácie hovädzieho dobytka, o označovaní hovädzieho mäsa a výrobkov z hovädzieho mäsa, a ktorým sa zrušuje nariadenie Rady (ES) č. 820/97 (Ú. v. EÚ, kap. 03/zv. 30).

b) nie je obsiahnutá v judikatúre Súdneho dvora Európskej únie.

**4. Záväzky Slovenskej republiky vo vzťahu k Európskej únii:**

a) lehota na prebratie smernice alebo lehota na implementáciu nariadenia alebo rozhodnutia

Lehota na prebratie smernica 2014/64/EÚ je 18. január 2016. Opatrenia uvedené v smernici 2014/64/EÚ sa uplatňujú od 18. júla 2019.

b) lehota určená na predloženie návrhu právneho predpisu na rokovanie vlády podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov

November 2015 podľa Plánu legislatívnych úloh vlády SR na rok 2015.

c) informácia o konaní začatom proti Slovenskej republike o porušení podľa   
čl. 258 až 260 Zmluvy o fungovaní Európskej únie

Proti Slovenskej republike nebolo začaté uvedené konanie.

d) informácia o právnych predpisoch, v ktorých sú preberané smernice už prebraté spolu s uvedením rozsahu tohto prebratia

bezpredmetné

**5. Stupeň zlučiteľnosti návrhu právneho predpisu s právom Európskej únie:**

Úplný

**6. Gestor a spolupracujúce rezorty:**

Ministerstvo pôdohospodárstva a rozvoja vidieka Slovenskej republiky

**Doložka**

**vybraných vplyvov**

**A.1. Názov materiálu:** Návrh nariadenia vlády Slovenskej republiky, ktorým sa mení   
a dopĺňa nariadenie vlády Slovenskej republiky č. 280/2003 Z. z. o zdravotných problémoch, ktoré ovplyvňujú výmenu s hovädzím dobytkom a ošípanými v znení neskorších predpisov

**Termín začatia a ukončenia PPK:** -

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  | x |  |
| 2. Vplyvy na podnikateľské prostredie – dochádza k zvýšeniu regulačného zaťaženia? |  | x |  |
| 3. Sociálne vplyvy |  | x |  |
| – vplyvy na hospodárenie obyvateľstva, |  |  |  |
| – sociálnu exklúziu, |  |  |  |
| – rovnosť príležitostí a rodovú rovnosť a vplyvy na zamestnanosť |  |  |  |
| 4. Vplyvy na životné prostredie |  | x |  |
| 5. Vplyvy na informatizáciu spoločnosti |  | x |  |

**A.3. Poznámky**

Bezpredmetné.

**A.4. Alternatívne riešenia**

Bezpredmetné.

**A.5. Stanovisko gestorov**

Bezpredmetné.

**Osobitná časť**

**Čl. I**

**K bodu 1**

Uvádza sa transpozičný odkaz.

**K bodom 2 a 5**

Legislatívno-technická úprava

**K bodu 3**

Znenie § 14 ods. 8 písm. c) prvého bodu sa nahrádza novým znením. Menia sa a dopĺňajú informácie o zvieratách, ktoré musí obsahovať počítačová databáza v rámci zavedeného systému siete dohľadu. Ide najmä o spresnenie informácií, ktoré sa zaznamenávajú v databáze v súčasnosti. Zároveň sa dopĺňa nová informácia o druhu elektronického identifikátora, ak je zviera ním označené. Doplnenie je potrebné vzhľadom na to, že článkom 4 ods. 4 nariadenia Európskeho parlamentu a Rady (ES) č. 1760/2000 sa ustanovuje povinné zavedenie elektronickej identifikácie hovädzieho dobytka ako jedného z úradných spôsobov identifikácie v členských štátoch od 18. júla 2019.

Zároveň sa v súlade so smernicou 2014/64/EÚ dopĺňa nový odkaz 28a vrátane poznámky pod čiarou a mení sa poznámka pod čiarou k odkazu 8 z dôvodu potreby jej aktualizácie a odstránenia obsolentnosti doteraz uvádzaných predpisov v poznámke pod čiarou.

**K bodu 4**

Dopĺňa sa nový § 18a obsahujúci prechodné ustanovenie v súlade s druhým pododsekom článku 2 smernice 2014/64/EÚ, podľa ktorého sa predmetné opatrenia uplatňujú až od 18. júla 2019.

**K bodu 6**

Informácia o preberanej smernici 2014/64/EÚ sa dopĺňa do transpozičnej prílohy.

**Čl. II**

Navrhuje sa účinnosť predkladaného návrhu nariadenia vlády od 1. januára 2016 a to tak, aby bol v súlade s dátumom určeným na prevzatie smernice.